題岑氏心遠亭
作者：蘇過
朝代：宋

paragraphs: 君不見鄭崇門前鬧如市，此心不礙如秋水。
又不見翟公之門空設羅，翻爲交情生慍喜。
豈知靖節棄官歸，五斗難堪折腰恥。
結廬何必在山澤，方寸湛然遺遠邇。
君家小園纔數畝，竹柏蕭森間桃李。
幽亭容膝審易安，不羨華堂失梓杞。
平生少游真吾師，自欲浮沈老閭里。
故應從事三逕樂，更效子綦今隱几。
君看六鑿無天游，婦姑攘奪無窮已。
遠人無累超物表，雲夢胸中吞芥子。
紛紛朝市我無與，轂擊肩摩同一軌。
高情縹緲謝塵寰，悵望雲山友黄綺。